《安桂坡山堂和段子辛韵》
明代·俞泰

归来偶作看山人，恍惚桃源路未真。松榻夜寒云透枕，桂丛光满月为邻。

笛声谁弄沧洲夕，泉味犹甘窦乳春。已办笔床茶灶在，扁舟莫厌日相亲。

作者简介：（?—1531）明常州府无锡人，字国昌，号正斋。弘治十五年进士，授南京吏科给事中，历官山东参政，嘉靖二年致仕，隐居芳洲，十年卒。好绘事，喜诗篇。有《芳洲漫兴集》。